**Broj: 711-I-1662-M-112/19-02-17**

Zagreb, 31. srpnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Franka Baxe, općinskog načelnika Općine Lupoglav, za davanjem mišljenja Povjerenstva,** na 59. sjednici, održanoj 31. srpnja 2019.g., daje sljedeće

**MIŠLJENJE**

1. **Temeljem članka 14. stavka 5. ZSSI-a dužnosnik Franko Baxa, općinski načelnik Općine Lupoglav, može za vrijeme obnašanja navedene dužnosti biti član udruge Boćarski klub Lupoglav i prisustvovati natjecanjima na kojima ista udruga sudjeluje te obavljati upravnu ili nadzornu funkciju u toj udruzi, ukoliko već nije član upravnih ili nadzornih tijela u dvije druge udruge, ali za obavljanje navedenih funkcija nema pravo na naknadu, osim naknade putnih i drugih opravdanih troškova.**
2. **Ukoliko bi se dužnosnik Franko Baxa u obnašanju navedene dužnosti našao u situaciji postupanja u pogledu ostvarivanja materijalnih i drugih interesa navedene sportske udruge, trebao bi se izuzeti od postupanja i za to ovlastiti zamjenika općinskog načelnika Općine Lupoglav.**
3. **Na temelju članka 8. stavka 2. ZSSI-a potrebno je da dužnosnik Povjerenstvu podnese izvješće o imovinskom stanju u kojem će navesti podatke o članstvu u udruzi istekom godine u kojoj je postao član udruge Boćarski klub Lupoglav.**

Obrazloženje

Zahtjev za davanjem mišljenja Povjerenstva podnio je dužnosnik Franko Baxa, općinski načelnik Općine Lupoglav. U knjigama ulazne pošte zahtjev je zaprimljen pod poslovnim brojem: 711-U-2775-M-112/19-01-3 dana 29. srpnja 2019. g., povodom kojeg se vodi predmet broj M-112/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Franko Baxa povodom obnašanja dužnosti općinskog načelnika Općine Lupoglav obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da se u Općini Lopoglav osnovao Boćarski klub Lopuglav. Dužnosnik traži mišljenje Povjerenstva može li biti član navedenog kluba i prisustvovati natjecanjima, obzirom da će Općina Lupoglav financirati Boćarski klub Lopuglav.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Zakonom o sportu („Narodne novine“ broj: 71/06., 150/08., 124/10., 124/11., 86/12., 94/13., 85/15. i 19/16.) propisano je da pravne osobe u sustavu sporta u Republici Hrvatskoj mogu biti: sportske udruge, trgovačka društva i ustanove. Sportskim udrugama se u smislu navedenog Zakona smatraju one udruge koje se osnivaju radi obavljanja sportskih djelatnosti propisanih Zakonom o sportu. Na osnivanje, ustroj, pravni položaj, registraciju i prestanak sportskih udruga primjenjuju se odredbe Zakona o udrugama, ako nije drugačije propisano Zakonom o sportu.

Člankom 16. Zakona o udrugama („Narodne novine“ broj 74/14.) propisano je da članovi udruge upravljaju udrugom neposredno ili putem svojih izabranih predstavnika u tijelima udruge na način propisan statutom.

Dužnosnik može biti član sportske udruge Boćarski klub Lupoglav za vrijeme obnašanja dužnosti općinskog načelnika Općine Lupoglav, jer to nije suprotno odredbama ZSSI-a. Ukazuje se dužnosniku da na temelju članka 14. stavka 5. ZSSI-a za vrijeme obnašanja dužnosti općinskog načelnika Općine Lupoglav može obavljati i upravnu ili nadzornu funkciju u toj udruzi, ukoliko već nije član dviju upravnih ili nadzornih tijela drugih udruga, ali za obavljanje navedenih funkcija nema pravo na naknadu, osim naknade putnih i drugih opravdanih troškova. Navedeno ograničenje primjenjuje se i ukoliko članovi udruge Boćarski klub Lupoglav upravljaju udrugom neposredno u smislu članka 16. Zakona o udrugama, u kojoj situaciji dužnosnik ne bi mogao kao član udruge Boćarski klub Lupoglav obavljati poslove upravljanja navedenom udrugom ukoliko već u druge dvije udruge obavlja upravne ili nadzorne poslove.

Ukoliko bi se u sklopu provedbe programa javnih potreba u sportu, sukladno Zakonu o sportu, za koji se sredstva izdvajaju iz proračuna Općine Lupoglav ili u svakoj drugoj situaciji dužnosnik Franko Baxa u obnašanju dužnosti općinskog načelnika Općine Lopoglav našao u situaciji postupanja koje imaju za posljedicu odlučivanje o financijskim te drugim pravima i interesima Boćarskog kluba Lupoglav, bio bi dužan otkloniti od sebe svako postupanje i za to ovlastiti svog zamjenika. Odlučivanje o interesima udruge čiji je član, a koja je po toj osnovi s dužnosnikom interesno povezana, moglo bi predstavljati povredu načela obnašanja javnih dužnosti iz članka 5. ZSSI-a ili koje od zabranjenih djelovanja dužnosnika propisanih člankom 7. ZSSI-a.

Nadalje, ukazuje se dužnosniku da je člankom 27. stavkom 3. Zakona o sportu („Narodne novine“ broj: 71/06., 150/08., 124/10., 124/11., 86/12., 94/13., 85/15. i 19/16.) propisano da članovi tijela sportskog kluba - udruge za natjecanje, osobe ovlaštene na zastupanje te osobe ovlaštene na vođenje poslova ne mogu biti osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Pri tome Povjerenstvo ističe kako je člankom 14. stavkom 1. ZSSI-a propisano kako dužnosnici ne mogu biti članovi uprava i nadzornih odbora trgovačkih društava.

Za tumačenje i ocjenu predstavlja li obavljanje upravne (izvršne) ili nadzorne funkcije u sportskoj udruzi, povredu odredbi Zakona o sportu, kao i za provedbu navedenog Zakona, nadležan je Središnji državni ured za šport.

Dužnosnik je dužan na temelju članka 8. stavka 2. ZSSI-a Povjerenstvu podnijeti izvješće o imovinskom stanju u kojem će navesti podatke o članstvu u udruzi istekom godine u kojoj je postao član udruge.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Franko Baxa, elektronička dostava
2. Objava na internetskoj stranici Povjerenstva
3. Pismohrana